የኮሮና ቫይረስ በፍጥነት መዛመት ዓለማቀፍ የጤና ስጋት እየሆነ ነው፡፡
በተለያዩ ሀገራት የኮሮና ቫይረስ ተጠቂዎች ቁጥር በፍጥነት እየጨመረ መምጣቱ ዓለማቀፍ የጤና ወረርሽኝ ስጋት ፈጥሯል፡፡ምንም እንኳ አብዛኞቹ ተጠቂዎች በሽታው መጀመሪያ በታዬባት ቻይና ቢሆኑም በደቡብ ኮሪያ፣ ጣልያን እና ኢራንም በፍጥነት እየተስፋፋ እንደሆነ ተሰምቷል፡፡ ይህንን ተከትሎም ዓለማቀፍ ወረርሽኝ እንዳይሆን ተሰግቷል፡፡ አንድ በሽታ በፍጥነት ከሰው ወደ ሰው ሲተላፍና በብዙ ሀገራት ሲከሰት ዓለማቀፍ ወረርሽኝ ተብሎ ይፈረጃል፡፡በቻይና በሽታው ከተቀሰቀሰበት ያለፈው ታኅሣስ ጀምሮ 77 ሺህ ያክል ሰዎች በኮሮና ቫይረስ ተጠቅተዋል፤ ወደ 2 ሺህ 600 የሚጠጉት ደግሞ ሕይወታቸውን በበሽታው አጥተዋል፡፡ በተለያዩ 30 ያክል ሌሎች ሀገራት ደግሞ 1 ሺህ 200 ሰዎች የቫይረሱ ተጠቂዎች ሆነው ተገኝተዋል፤ ከ20 በላይም ሕይወታቸውን አጥተዋል፡፡ በጣልያን ዛሬም ሁለት ሰዎች በቫይረሱ ተጠቅተው መሞታቸው ተነግሯል፤ ይህም በጣልያን ብቻ በኮሮና ቫይረስ የሞቱ ሰዎን ቁጥር ወደ አምስት ከፍ እንዲል አድርጎታል፡፡በቫይረሱ ከተጠቁ ሰዎች መካከል ከ1-2 በመቶ የሚሆኑት ሕይወታቸውን እያጡ መሆኑን መረጃዎች ያመለክታሉ፤ የዓለም ጤና ድርጅት ግን ‹‹የገዳይነት መጠኑን ለመናገር ጊዜው ገና ነው›› እያለ ነው፡፡ዛሬ ኢራቅ፣ አፍጋኒስን፣ ኩዬት እና ባሕሬን በኮሮና ቫይረስ የተጠቁ ሰዎች ለመጀመሪያ ጊዜ በግዛታቸው ማግኘታውን አስታውቀዋል፤ በሁሉም ሀገራት ቫይረሱ እንዳለባቸው የተረጋገጡት ሰዎች ደግሞ ከኢራን የገቡ መሆናቸው ተሰምቷል፡፡